Һуғышҡа китер алдынан уйланыуҙар

Башҡорт халҡының тарихын ҡараһаң, фажиғә артынан фажиғә күрәһең: ерҙәр баҫып алына, һатыла, халыҡ иҙелә, тел юҡ ителә. Шуға күрә башҡорттар азатлыҡ өсөн яуға күтәрелә, бөтә көсөн үҙ аллы, азатлы тормош төҙөүгә һала.

Я.Хамматовтың “Төньяҡ амурҙары” романынан алынған текста азатлыҡ өсөн көрәш проблемаһы күтәрелә. Автор иғтибарҙы Ҡаһым түрәнең һуғыш алдынан булған уйҙарына йүнәлтә. Халыҡтың хәле ауыр икәнен Ҡаһым яҡшы аңлай. Башҡорттар батшанан нисек кенә кәмһетелһә лә, Рәсәйҙе һаҡлауҙан баш тартмаясаҡ, сөнки Рәсәй ҡотҡарылһа, батша башҡорт халҡына азат тормош бирәм, тип һүҙ биргән. Ләкин батша һүҙен тотормо һуң, тип уйлай Ҡаһым. Әгәр тотмаһа, улар батшаға ҡаршы яңы яуға сығасаҡтар.

Минең уйлауымса, авторҙың фекере шундай: ирек, бәхетле тормош еңел бирелмәй, уны көрәшеп, яулап алырға кәрәк.

Был фекер менән ризалашмай булмай, сөнки батшалар ирек, ер вәғәҙә итеп тә, халыҡ ғүмер буйы ҡоллоҡта йәшәй, шуның өсөн азатлыҡ өсөн көрәш бер ҡасан да туҡталмай. Был фекерҙе күп яҙыусыларҙың әҫәрҙәре менән иҫбатларға була.

Д.Юлтыйҙың “Ҡарағол” драмаһында ла халыҡ азатлыҡ өсөн көрәшкә күтәрелә. Драманың нигеҙендә кантонлыҡ осоро ваҡиғалары ята. Башҡорт халҡы колониаль иҙеү аҫтында йәшәй. Ерҙәрҙе тартып алыу, һатыуға халыҡтың асыуы артҡандан-арта. Хәлде яҡшытыр өсөн, башҡорт халҡы көрәшкә сыға һәм көрәш ҡаты бәрелеш менән тамамлана.

Б.Бикбай ҙа “Ҡарлуғас” драмаһында халыҡтың бәхетле тормошҡа ынтылыуын һүрәтләй. Шатморат кеүек образдар аша беҙ халыҡтың батырлығын һәм үҙ-үҙен аямай азатлыҡ көрәшенә сығыуын күрәбеҙ.

Шулай итеп, Емельян Пугачев менән Салауат Юлаев яуы рухы башҡорт халҡында ғүмер буйы йәшәй. Ирек, бәхетле тормош өсөн көрәш бөгөнгө көндә лә дауам итә.